Ο Αλέξανδρος Κοσκινάς μαγειρεύει σοφρίτο κερκυραϊκό
Γνωστοί σεφ μαγειρεύουν από το σπίτι τους για τον Γαστρονόμο και μας στέλνουν comfort συνταγές. Σήμερα ο σεφ Αλέξανδρος Κοσκινάς μαγειρεύει σοφρίτο κερκυραϊκό.
350 γρ. μοσχαρίσιο κιλότο, κομμένο σε λεπτές φέτες, 6 σκελίδες σκόρδο, σε λεπτές φέτες, 1 κρεμμύδι, ψιλοκομμένο, 240 ml ξίδι λευκό, 150 ml κρασί λευκό, ξηρό, 2 κουτ. σούπας αλεύρι, 1 κουτ. σούπας βούτυρο, 1 μάτσο μαϊντανός, ψιλοκομμένος, 4 κουτ. σούπας ελαιόλαδο, αλάτι και πιπέρι
Για να φτιάξουμε το σοφρίτο κερκυραϊκό, ξεκινάμε αλατοπιπερώνοντας καλά τις φέτες του κρέατος και τις αλευρώνουμε κι από τις δύο πλευρές. Ζεσταίνουμε το βούτυρο μαζί με μια κουταλιά ελαιόλαδο σε ένα αντικολλητικό τηγάνι και ροδίζουμε το κρέας κι από τις δύο πλευρές. Σε μια μεγάλη κατσαρόλα ζεσταίνουμε σε μέτρια φωτιά το υπόλοιπο ελαιόλαδο και μεταφέρουμε το κρέας, το κρεμμύδι και το σκόρδο. Σοτάρουμε για 3-4 λεπτά και προσθέτουμε τον μαϊντανό.Σβήνουμε με το κρασί και το ξίδι. Αφήνουμε να πάρει μια δύο βράσεις. Προσθέτουμε λίγο ζεστό νερό, τόσο όσο χρειάζεται για να σκεπάσει το κρέας και το αφήνουμε να σιγοβράζει για περίπου μία ώρα, μέχρι να μαλακώσει το κρέας και να μελώσει η σάλτσα. Το συνοδεύουμε με πουρέ πατάτας.
Κρασί,Μοσχάρι